1. ปัจจัยความเสี่ยง

1.1 ความเสี่ยงด้านการดำเนินงาน

โรงพยาบาลกรุงธน 1 เปิดดำเนินงานอย่างเป็นทางการ เมื่อวันที่ 28 ธันวาคม 2522
ถึงปัจจุบันเป็นเวลา 28 ปีเศษ มีเตียงรับผู้ป่วยใน 220 เตียง
ให้บริการผู้ป่วยทั่วไปและผู้ป่วยประกันสังคมซึ่งรายได้ส่วนใหญ่มาจากผู้ป่วยทั่วไป
ส่วนโรงพยาบาลกรุงธน 2 เปิดดำเนินงานอย่างเป็นทางการ เมื่อวันที่ 5 พฤษภาคม 2538
ถึงปัจจุบันเป็นเวลา 12 ปีเศษ มีเตียงรับผู้ป่วยใน 100 เตียง ให้บริการผู้ป่วยทั่วไป
ผู้ป่วยประกันสังคมและผู้ป่วยโครงการ30 บาท
โดยมีรายได้ส่วนใหญ่จากโครงการประกันสังคมและโครงการ 30
บาทซึ่งมีผลกระทบจากการที่รัฐไม่เพิ่มค่าบริการให้กับสถานพยาบาลมา 2
ปีขณะที่ต้นทุนและปริมาณการใช้บริการเพิ่มขึ้นตลอดเวลา
รวมทั้งเกิดกระแสฟ้องร้องโดยไม่สมควรทำให้ต้องระมัดระวังมากขึ้น
และโรงพยาบาลต้องจัดระบบบริหารความเสี่ยงโดยนำการบริหารคุณภาพทางการแพทย์มาใช้ป้องกัน

โรงพยาบาลเอกชนได้รับผลกระทบจากการผันผวนทางเศรษฐกิจโดยรวมของประเทศค่อนข้างสูง
ประชาชนมีรายได้ลดลง
ทำให้ผู้ป่วยทั่วไปหันไปใช้สิทธิการรักษาพยาบาลในโครงการที่ไม่เสียเงินหรือใช้เงินน้อยลง
ทางโรงพยาบาลจำเป็นต้องหาวิธีให้ผู้ป่วยทั่วไปมาใช้บริการเช่นเดิมต่อไปโดยใช้วิธีบริหารคุณภาพทางธุรกิจมาดำเนินการ
เพิ่มคุณภาพและความพึงพอใจ เพิ่มสิ่งอำนวยความสะดวกสบายด้านสถานที่ เพิ่มบุคลากรด้านบริการ
และให้ความสำคัญแก่ผู้ป่วยกลุ่มนี้มากยิ่งขึ้น ทั้งนี้โรงพยาบาลเอกชนต้องแข่งขันกันเองอยู่ตลอด
และต้องแข่งขันกับโรงพยาบาลของรัฐซึ่งปัจจุบันมีนโยบายแย่งลูกค้าฐานะดีเข้าไปใช้บริการอีกด้วย

2.  ความเสี่ยงด้านการลงทุน

บริษัทมีการลงทุนในบริษัทย่อย คือ บริษัทเฮลธ์ลิ้งค์ จำกัด เป็นสัดส่วนร้อยละ 46.69
ของทุนจดทะเบียน 220 ล้านบาท
ซึ่งดำเนินธุรกิจด้านที่พักอาศัยและบริการด้านสุขภาพที่จังหวัดเชียงใหม่ ในชื่อ Northern
Heritage Resort Golf & Spa
ให้บริการแก่นักท่องเที่ยวทั่วไปโดยมีเป้าหมายหลักรับผู้สูงอายุชาวต่างประเทศให้เข้ามาพักระยะยาว
(Long stay)

บริษัทย่อยได้เปิดให้บริการมาครบ 5 ปี ซึ่งทุกปีมีเหตุการณ์เกิดขึ้นทั้งในและนอกประเทศ
ที่กระทบต่อการท่องเที่ยวอย่างรุนแรงทำให้ธุรกิจด้านนี้ไม่เติบโตเท่าที่ควรจนถึงปัจจุบันความวุ่นวายในบ้านเมืองก็ยังไม่จบสิ้นและมีผลกระทบต่อไปอีกพอสมควร
ซึ่งในการติดตามการดำเนินงานของบริษัทย่อยอย่างใกล้ชิดแล้วเห็นว่าธุรกิจเติบโตก้าวหน้ามาตลอดแต่ค่อนข้างช้าเนื่องจากอุปสรรคที่ไม่สามารถควบคุมได้
รวมถึงต้องใช้เวลาค่อนข้างนานเพื่อสร้างชื่อเสียงให้ผู้ใช้บริการได้รู้จักอย่างกว้างขวาง

บริษัทย่อยยังมีเงินกู้กับบริษัทเป็นเงิน 35 ล้านบาทและคืนเงินกู้ธนาคารที่มีทั้งหมดแล้ว
ผลประกอบการบริษัทย่อย ปี 2549 มีรายรับสุทธิ 26.5 ล้านบาท สูงกว่าปี 2548 ประมาณ 6
ล้านบาท ขาดทุนจากการดำเนินงาน(รวมดอกเบี้ย 3.2 ล้านบาท) ประมาณ 1.3 ล้านบาท
ขาดทุนจากหักค่าเสื่อมราคาทรัพย์สิน ประมาณ 15.5 ล้านบาท ในปี 2550
ตั้งเป้าว่าจะมีรายรับประมาณ 32 ล้านบาท เพิ่มขึ้นประมาณ 5.5 ล้าน จ่ายดอกเบี้ยลดลงเหลือ
1.75 ล้านบาท หักค่าเสื่อมราคาทรัพย์สินลดลงเหลือ 6.5 ล้านบาท งบการเงินสิ้นสุดปี 2550
จะขาดทุนประมาณ 5 ล้านบาท ถ้าเมื่อใดทำรายได้เกินกว่า 40 ล้านบาทต่อปีจึงจะมีกำไรเกิดขึ้น
และด้วยศักยภาพปัจจุบันของ Northern Heritage Resort Golf & Spa
สามารถเพิ่มรายได้ถึงปีละ100 ล้านบาทเป็นธุรกิจที่ทำกำไรได้ นอกจากนี้แล้วยังมีที่ดินอีกประมาณ
40 ไร่พร้อมที่จะขยายโครงการ Long stay ซึ่งรัฐบาลยังไม่ได้เลิกล้มและบริษัทไทยลองสเตย์
จำกัดรับผิดชอบดำเนินการอยู่

บริษัทถือหุ้นในบริษัทร่วม 2 แห่ง คือ บริษัท เคนดอลล์-แกมมาตรอน จำกัด เป็นเงิน 8 ล้านบาท
เป็นสัดส่วนร้อยละ 6.7 ผลิตเวชภัณฑ์ปลอดเชื้อด้วยรังสีแกมม่า
ส่งออกต่างประเทศเป็นส่วนใหญ่และทำการผลิตเป็นปกติซึ่งในระยะ 5
ปีที่ผ่านมามีผลประกอบการดีขึ้นเรื่อยๆและเริ่มมีกำไร นอกจากนี้บริษัทยังถือหุ้นในบริษัท เอสเอ็มอี
โฮลดิ้ง จำกัด เป็นเงิน 6 ล้านบาทเป็นสัดส่วนร้อยละ 8.0
ลงทุนในโรงพยาบาลเอกชนแห่งหนึ่งซึ่งมีการจัดสรรผลกำไรเกือบทุกปี